Matthias von Porten

Matthias von Poorten, rootsipäraselt Mattias von Porten (1642–1718; teistel andmetel 1720 Waxholm) oli Rootsi riigiametnik, Tallinna linnuse asehaldur 1690–.
Päritolu ja haridus.
Matthias Poorten sündis Tallinna raehärra Matthias Poorteni (u 1585−1641) ja Tallinna bürgermeister Georg von Wangersheimi (1579–1656) tütre Agneta Wangerseni (1622−1699) pojana. 
Kohtukarjäär.
1665. aastal oli ta Tallinna linnusekohtu ja 1671. aastal Liivimaa maakohtu assessor. Ta aadeldati 19. juunil 1673 ja introdutseeriti Rootsi rüütelkonda 1690. aastal., nr. 847 all. 1676. aastal oli ta Võnnu kreisi maakohtunik.
Veretööga lõppenud pulmad.
30. septembril 1679 peeti Riia Suurgildi saalis Porteni ja Anna Elisabeth von Helmerseni pulmi, kus viibisid paljud Liivimaa kõrgema seisuse esindajad, sealhulgas Liivimaa kindralkuberner vabahärra Christer Horn, maanõunik vabahärra Gustav von Mengden oma poja Otto Reinhold von Mengdeniga ning kindralmajor Jacob Staël von Holstein.
Pidusöök oli külluslik ning veini joodi ohtralt. Kindralmajor Staël ja Gustav von Mengden vestlesid sõbralikult omavahel, pärast mida Gustav von Mengden varakult magama läks. Pidu läks hoogsalt edasi ja äkistelt astus Otto Reinhold von Mengden Staëli juurde ja nõudis selgitust seoses proua Helene von Mengdeni (Staëli naiseõde) poolt rittmeister Wulffile öeldud märkusega, et Gustav von Mengden olevat ebaaus ärimees ja et temaga tegemist teha on kahjulik.
Puhkes äge sõnasõda. Staël olevat hilisemate teadete järgi tahtnud asja järgmise päevani edasi lükata. Noorem Mengden aga survestas teda, öeldes, et kui Staël talle kohe vastust ei anna, siis ei pea ta teda ausaks meheks. Selle peale käratas Staël vihaselt: „Ja mina pean teid narriks ega taha teiega enam rääkida!“.
Järgmisel hommikul, 1. oktoobril 1679, esitas Staël ametliku duellikutse, mis viis kahevõitluseni Kroonschanze kindlustuse juures Riia eeslinnas, kus Otto Reinhold von Mengden tulistas esimesena Staëli ja haavas teda surmavalt. Mengdenid pagesid kättemaksu ja kohtumõistmise eest Preisimaale. Porteni pulmadest alguse saanud veretöö vapustas sügavalt toonast Liivimaa ühiskonda ning sellest räägiti veel aastakümneid hiljem.
Tegevus Tallinna asehalduri ja Eestimaa ökonoomiadirektorina.
5. maist 1690 määrati Tallinna linnuse asehalduriks ja sama aasta 31. detsembril Eestimaa ökonoomiadirektoriks.
Tegevus revisjonikomissarina.
1695. aastal oli ta üks komissaridest, kes viis läbi revisjoni, mille tulemusel suurendati maal aadli ratsateenistust enam kui 150 hobuse võrra. Ülejäänud komissarid olid Eestimaa kindralkuberner Axel Julius De la Gardie, kindralmajor Johann Andreas von der Pahlen ja maakohtunik Engelbrecht Mannerburg. 20. augustil 1696 soovisid Poorten, Pahlen ja Mannerburg pärast lõpetatud revisjoni laevaga Stockholmi sõita. Nad viisid laevale kõik revisjoniaktid ning asusid vastu õhtut ka ise laeva pardale. Öösel tõusis tugev põhjatorm, rebis laeva ankrust lahti ning lõi vastu Tallinna sadamakaid puruks. Poorten pääses laevaõnnetusest eluga, kuid kindralmajor Pahlen, tema abikaasa, poeg ja tütar ning Mannerburgi neli last hukkusid.
Perekond.
Matthias von Porten abiellus Anna Elisabeth von Helmerseniga, kes oli Johann von Helmerseni ja Anna Hintze tütar. Abielust sündisid: